Dié tegnologie bied ekstra veiligheid | Landbou
Sekerheidskameras op strategiese plekke reg oor 'n plaas stel 'n boer in staat om terselfdertyd die optrede en ligging van personeel, bates en ander waardevolle toerusting, asook enige bedreigings, soos brande of vreemdelinge wat nader kom, waar te neem. FOTO'S: VERSKAF
Verlede jaar se onrus in KwaZulu-Natal het bevestig dat boere 'n reusebydrae lewer tot die handhawing van veiligheid – en op die melkplaas Foundation Jersey word niks aan die toeval oorgelaat nie.
Die eienaars van dié plaas by Weenen gebruik die afgelope paar jaar onder meer tweerigtingradio's wat toegerus is met sogenoemde druk-om-te-praat sellulêre kommunikasietegnologie.
Een van die plaas se eienaars, mnr. Barry Schiever, sê hy, sy vrou, Jane, en Jane se ouers, mnr. Alan en me. Frances Webster, het hierdie tegnologie van Tokie gekies as 'n manier om die kommunikasie en bewegings van die plaas se nagskofsekerheidswagte beter te monitor.